Nhar l-Erbgħa li għadda, il-President tal-Kummissjoni Ewropea Jean-Claude Juncker għamel id-diskors annwali tiegħu magħruf bħala d-diskors tal-Istate of the Union fejn elenka l-akbar sfidi li se jkollha quddiemha l-Unjoni Ewropea (UE) tul is-sena li ġejja u qasam il-viżjoni tiegħu dwar is-soluzzjonijiet li jistgħu jindirizzawhom. Id-diskors ta' din is-sena kellu sinifikat partikolari għax, wara l-ħruġ tar-Renju Unit mill-Unjoni Ewropea, bosta ċittadini Ewropej kienu qegħdin jistennew lir-rappreżentanti tagħhom jagħtu direzzjoni ġdida lil din l-istituzzjoni hekk kif il-qafas politiku u ekonomiku attwali jidher li m'għadux effettiv. Kriżi eżistenzjali Fil-ftuħ tad-diskors tiegħu, Juncker fakkar li sena ilu huwa kien qal li l-istat tal-Unjoni ma kienx tajjeb. Dak iż-żmien huwa qal li m'hemmx biżżejjed Ewropa fl-Unjoni u Unjoni fl-Ewropa. Sfortunatament, sostna Juncker, is-sitwazzjoni mhux biss ma tjibitx, anzi ggravat f'ċertu każijiet. Fil-fatt, huwa sostna li l-Unjoni Ewropea għaddejja minn kriżi eżistenzjali. "Qatt daqs illum ma rajt daqstant mexxejja jitkellmu biss dwar il-problemi domestiċi tagħhom mingħajr ma jsemmu, tal-inqas fuq fuq, lill-Ewropa. Qatt qabel ma rajt rappreżentanti tal-istituzzjonijiet tal-Unjoni Ewropea jagħmlu prijoritajiet daqstant differenti, li ġieli jkunu saħansitra opposti, għal dawk tal-gvernijiet u l-parlamenti nazzjonali," tenna Juncker. Jekk dan ma kienx biżżejjed, l-istess gvernijiet imbagħad qegħdin ikunu pparalizzati minn forzi populisti u l-biża' ta' telfiet elettorali. Madankollu, staqsa Juncker, l-Ewropa għandha ċċedi għall-frustrazzjoni li tirriżulta minn dan il-kuntest? L-Ewropa għandha taqta' qalba u tħalli l-Unjoni tiżżarma quddiem għajnejha jew tgħid li wasal iż-żmien li tingħaqad? Kif wieħed jistenna, Juncker ikkonkluda li fil-fatt is-soluzzjoni hija din tal-aħħar hekk kif huwa l-mument li l-mexxejja kollha jxammru kmiemhom biex isolvu dawn l-isfidi kbar li għandha quddiemha l-Ewropa. "L-ewwel ħaġa, irridu nammettu li fl-Ewropa għandna ħafna problemi li ma ġewx solvuti. Ma jistax ikun hemm dubji f'dan ir-rigward. Mil-livell għoli ta' qgħad, għan-nuqqas ta' ugwaljanza soċjali, għall-muntanja ta' dejn pubbliku, għall-isfidi kbar li ġġib magħha l-integrazzjoni tar-refuġjati, għat-theddida reali għas-sigurtà domestika u barranija – kull wieħed mill-Istati Membri kien affettwat minn dawn il-kriżijiet persistenti ta' żminijietna. Barra minn hekk, aħna għandna quddiemna l-possibbiltà infeliċi li naraw membru jabbanduna l-Unjoni," spjega Juncker. Istituzzjoni f'limbu Waħda mill-problemi prinċipali li Juncker indirizza fid-diskors tiegħu hija n-natura mhux kompluta tal-Unjoni; jiġifieri li l-proċess ta' żvilupp minn blokk ekonomiku għal wieħed politiku ma sarx bi sħiħ. "Dan id-diskors huwa eżempju ċar tan-natura mhux kompluta tal-Unjoni. Illum qiegħed nitkellem quddiem il-Parlament Ewropew. Imbagħad, nhar il-Ġimgħa se mmur niltaqa' mal-mexxejja nazzjonali fi Bratislava," sostna Juncker. Din hija problema li l-kritiċi tal-Unjoni jsemmu b'mod kostanti. Bosta jħossu li l-Unjoni Ewropea għandha wisq istituzzjonijiet li jikkompetu bejniethom biex jiddettaw l-aġenda tal-organizzazzjoni kollha. Dan jgħodd b'mod partikolari fejn jidħlu l-Kummissjoni Ewropea, il-Kunsill Ewropew u l-Parlament Ewropew. Fil-fatt, kif rajna, Juncker uża d-diskors tiegħu bħala eżempju hekk kif hu, bħala l-President tal-Kummissjoni kellu joqgħod iqajjem l-istess punti mal-membri tal-Kunsill Ewropew u l-Parlament Ewropew fl-istess ġimgħa. Jekk din il-proċedura ma tiħux biżżejjed ħin, fil-passat kien kemm-il darba l-każ li dawn iż-żewġ istituzzjonijiet kellhom prijoritajiet differenti. Għaldaqstant, il-pjan ta' Juncker se jgħaddi minn ħafna proċessi ta' negozjati, u kultant, konflitti bejn it-tliet istituzzjonijiet imsemmija minnu. It-tama tal-eks-Prim Ministru tal-Lussemburgu, bħal ta' ħafna ċittadini Ewropej, dejjem hija li r-riżultat finali ta' dawn in-negozjati twassal għal pjan konkret. "L-Ewropa tista' taħdem biss jekk kulħadd jaħdem għall-għaqda u ninsew ir-rivalitajiet bejn kompetenzi u istituzzjonijiet. Huwa biss hemmhekk li l-Ewropa se tkun aktar mis-somma tal-partijiet tagħha. U huwa biss hemmhekk li l-Ewropa tista' tkun aktar b'saħħitha u aħjar milli hi llum. Huwa biss hemmhekk li l-mexxejja tal-istituzzjonijiet tal-UE u l-gvernijiet nazzjonali se jkunu jistgħu jiksbu lura l-fiduċja taċ-ċittadini Ewropej għall-proġett komuni tagħna," sostna Juncker. "It-tollerenza ma tistax tiġi a skapitu tas-sigurtà" Sabiex din il-fiduċja tiġi lura, Juncker elenka numru ta' proposti li jixtieq jara implimentati matul is-sena li ġejja. Fost dawn hemm il-pjan li sa Marzu li ġej titressaq white paper li se tipproponi modi kif tiġi msaħħa u riformata l-Unjoni Ekonomika u Monetarja. Huwa sostna li dawn il-proposti se jieħdu inkonsiderazzjoni l-isfidi politiċi li l-Unjoni se tkun qiegħda tiffaċċja fil-ġejjieni. Sabiex dan il-proċess iwassal għal viżjoni komuni, huwa mistenni li dan isir b'konsultazzjoni mal-Parlament Ewropew kif ukoll dawk nazzjonali. Il-President tal-KE ddedika wkoll parti mid-diskors tiegħu biex iħeġġeġ lill-politiċi jfakkru liċ-ċittadini għalfejn teżisti l-Unjoni. Huwa semma li matul dawn l-aħħar deċenni l-kontinent Ewropew kiseb fama li għamlitu sinonimu mal-paċi. "Mhix b'kumbinazzjoni li l-aktar perjodu twil ta' paċi fl-istorja miktuba tal-Ewropa beda bil-formazzjoni tal-Komunitajiet Ewropej. Ovvjament, għad għandna d-differenzi tagħna. Iva, kemm-il darba kellna xi kontroversja u ġieli anke ġġilidna. Imma aħna niġġieldu bil-kliem. Insolvu l-konflitt madwar il-mejda, mhux fit-trinek tal-gwerra." Aktar tard fid-diskors tiegħu, Juncker sostna li l-attakki terroristiċi li l-Ewropa esperjenzat matul l-aħħar sena wrewna mill-ġdid għal xiex qegħdin niġġieldu – il-mod tal-ħajja Ewropea. "Meta niffaċċjaw l-agħar aspetti tal-umanità aħna rridu nibqgħu leali għall-valuri tagħna u għalina nfusna. Aħna soċjetajiet demokratiċi, pluralistiċi, miftuħin u tolleranti." Madankollu, huwa spjega li l-impenn favur il-paċi u t-tolleranza ma jistax jiġi a skapitu tas-sigurtà. Kien għalhekk, sostna Juncker, li l-Kummissjoni Ewropea mmexxija minnu tat prijorità lis-sigurtà mill-bidu tal-mandat tagħha billi kkriminalizzat it-terroriżmu u l-militanti barranin fit-terrirorju tal-Unjoni. Barra minn hekk, il-Kummissjoni ħadet passi biex tikkontrolla l-użu tal-armi tan-nar, il-finanzjament tat-terroriżmu u t-tixrid ta' messaġġi radikali f'postijiet pubbliċi u l-internet. Ottimist dwar l-investiment Fejn jidħlu l-inizjattivi ta' investiment, huwa sostna li l-Investment Plan for Europe li tnieda s-sena li għaddiet bl-għan li jinġabru €315 biljun sal-2018 kien qiegħed jirnexxi hekk kif diġà ntlaħqet il-figura ta' €116 biljun. Permezz ta' dan il-fond, aktar minn 200,000 negozju żgħir irnexxielu jikseb aċċess għal self li qabel kien ikun diffiċli fil-klima ekonomika preżenti. Dan is-suċċess ħeġġeġ lil Juncker biex nhar l-Erbgħa li għadda ppropona li l-mira ta' dan il-fond tirdoppja għal €630 biljun; somma li għandha tintlaħaq sal-2022. Barra minn hekk, Juncker vara wkoll fond ta' investiment separat ta' €44 biljun għall-Afrika u l-pajjiżi ġirien tal-Unjoni. Dan il-fond mhux biss għandu l-għan li jikkumplimenta l-fondi ta' żvilupp li diġà jingħataw lil dawn ir-reġjuni, imma anke jindirizzaw il-kawżi wara l-influss ta' migrazzjoni li l-Ewropa rat matul dawn l-aħħar snin. Investiment ieħor kruċjali msemmi minn Juncker kien dak fit-telekomunikazzjoni fejn esprima r-rieda tal-Kummissjoni li jinħoloq qafas legali li jattira l-investiment fil-konnettività. Flimkien ma' din ir-riforma legali, huwa ppropona li sal-2025 it-teknoloġija 5G tkun implimentata fl-Unjoni Ewropea kollha. Dan l-investiment, sostna l-President tal-Kummissjoni, għandu l-potenzjal li joħloq madwar żewġ miljun post tax-xogħol ġdid fl-Unjoni. Ir-reazzjoni tal-Parlamentari L-Alleanza Progressiva tas-Soċjalisti u Demokratiċi (S&D), kif ukoll l-Alleanza tal-Liberali u Demokratiċi għall-Ewropa (ALDE), li jagħmlu parti mill-koalizzjoni ta' maġġoranza fil-Parlament, esprimew is-sodisfazzjon tagħhom għall-punti li tqajmu minn Juncker fid-diskors tiegħu. Madankollu, it-tnejn li huma ħeġġew lill-Kummissjoni Ewropea biex timxi mill-kliem għall-fatti fir-rigward ta' diversi kwistjonijiet. Min-naħa tiegħu, il-mexxej tal-S&D Gianni Pittella talbu jaħdem biex ireġġa' l-arloġġ lura fejn tidħol il-politika ta' awsterità li kienet imposta fi żmien it-tieni kummissjoni Barroso. Barra minn hekk, huwa sostna li l-Unjoni trid terġa' tikkunsidra l-pożizzjoni tagħha rigward it-Transatlantic Trade and Investment Partnership mal-Istati Uniti u l-konċessjoni tal-Market Economy Status liċ-Ċina, żviluppi li jistgħu jkunu ta' ostaklu għall-ħolqien tal-postijiet tax-xogħol fl-Ewropa. Min-naħa l-oħra, il-mexxej tal-ALDE Guy Verhofstadt awgura li l-proposta ta' Juncker li jkun hemm Unjoni tad-Difiża Ewropea, riforma li qatt ma saret realtà minkejja li l-kwistjoni qamet diversi drabi tul l-istorja tal-UE. Flimkien magħha huwa talab għall-implimentazzjoni ta' politika komuni għall-migrazzjoni, ta' sistema konġunta għall-ażil u tal-European Border and Coast Guard. Barra minn hekk, huwa sostna li l-Unjoni Ewropea tista' tbiddel Brexit minn disfatta għal opportunità billi tużaha bħala motivazzjoni ulterjuri biex jiġu indirizzati n-nuqqasijiet li wasslu għall-ħruġ tar-Renju Unit. L-aktar intervent li spikka min-naħa tal-Oppożizzjoni kien dak taċ-chairman tal-grupp tal-Konservattivi u Riformisti Ewropej Syed Kamall, illi lmenta fuq il-fatt li d-diskors ta' Juncker offra l-istess retorika tas-soltu. Fost l-oħrajn, huwa kkritika l-fatt li l-President tal-Kummissjoni sostna li hemm bżonn ta' aktar Ewropa. Fil-fehma tiegħu, din il-pożizzjoni se tkompli tbiegħed lill-politiċi u l-istituzzjonijiet Ewropej miċ-ċittadini u mhux tressaqhom eqreb tagħhom. Dan, skont Kamall, se jitfa' lill-votanti f'idejn movimenti populisti li jridu jaraw lill-Unjoni tinqered għal kollox.